Video: Ouers se pyn ‘ondraaglik’ ná Driehoek-leerder se dood‘n Skermskoot uit die video. “Die diep seer pyn in ons hart is onbeskryflik. Jandré se afwesigheid in ons lewe is bykans ondraaglik.” Só beskryf Jan en Anzel Steyn die verlies van hul 14-jarige blinkoog seun, Jandré, wat in die Hoërskool Driehoek-tragedie gesterf het. Jandré is Donderdag uit die River of Life-kerk in Vanderbijlpark ter ruste gelê. Pastoor Armand Niemand het ŉ brief van Jandré se ouers in die kerk voorgelees. Daarin vertel hulle hoe swaar die dood van hul seun, ŉ kranige hengelaar, sportman en diereliefhebber, is. “Om elke hoek verwag ons dat Jandré enige oomblik gaan verskyn met sy stralende ogies en breë glimlag. Die huis is stil, té stil sonder hom. Is ons kwaad vir God? Nee, ons is nie kwaad vir God nie. Die Here het ons geseën met 14 pragtige jare,” lui die brief. Maroela Media het vroeër berig Jandré was een van vier leerders wat dood is nadat ŉ loopbrug by Hoërskool Driehoek meegegee het. Talle ander is beseer. Die drie ander oorledenes, Marli Currie (13), Marnus Nagel (16) en Roydon Olckers (17), se gedenkdienste is Vrydag gehou. Maandag sal ŉ gesamentlike gedenkdiens vir die vier leerders by die skool gehou word nadat die skool heropen het. Die insetsel is deur eNuus vervaardig. Kyk eNuus elke aand om 19:00 op kanaal 144 en 145 op DStv. Lees alle vorige berigte oor Hoërskool Driehoek op Maroela Media.